**สภายุติธรรมแห่งสากล**

1 กันยายน 2560

ถึง มิตรสหายที่ชุมนุมกันที่เมืองพระตะบอง ประเทศกัมพูชา

ในพิธีเปิดสักการสถาน

เพื่อนที่รักยิ่ง

 ยังไม่ถึงหนึ่งปีที่โลกบาไฮได้เป็นพยานถึงการสร้างให้เสร็จสิ้นของสักการสถานในระดับทวีป แต่แล้วรุ่งอรุณใหม่ก็กำลังปรากฏขึ้นในความก้าวหน้าของสถาบัน มัชเรกล-อัสคาร์ ท่านทั้งหลายได้ชุมนุมกันอยู่ในที่รุ่งอรุณนั้นเอง อันเป็นตำแหน่งของสักการสถานระดับท้องถิ่นแห่งแรกที่กำลังปรากฏขึ้นเหนือขอบฟ้าในย่างก้าวที่ได้เริ่มต้นแล้ว พิธีเปิดสำหรับสถาปัตยกรรมที่โดดเด่นนี้เป็นวาระอันสำคัญในประวัติศาสตร์ซึ่งบอกเหตุล่วงหน้าถึงการปรากฏตัวของ มัชเรกล-อัสคาร์ ระดับท้องถิ่นอีกหลายแห่งตลอดถึงในระดับชาติด้วย ซึ่งเป็นการเชื่อฟังบัญญัติของพระบาฮาอุลลาห์ในพระคัมภีร์อันศักดิ์สิทธิ์ที่สุดของพระองค์ที่ทรงลิขิตไว้ว่า “จงสร้างสักการสถานในดินแดนทุกหนทุกแห่งในนามของพระองค์ผู้ซึ่งเป็นพระผู้เป็นนายแห่งศาสนาทั้งหลาย”

 เป็นการเหมาะสมแล้วที่โอกาสสำคัญนี้กำลังเฉลิมฉลองอยู่ในภูมิภาคที่เกี่ยวพันกับศาสนาบาไฮมาอย่างยาวนานและน่าภูมิใจ ด้วยเหตุว่าแม้แต่ในช่วงชีวิตของพระบาฮาอุลลาห์ข่าวสารของพระองค์ก็ได้ไปจวบจนถึงคาบสมุทรตะวันออกเฉียงใต้ของทวีปเอเชีย ข่าวสารนั้นเป็นสาสน์ที่ได้เรียกให้ประชาชนทั้งมวลทำงานร่วมกันเพื่อความสามัคคีและสันติภาพซึ่งความเร่งด่วนในเรื่องนี้ได้เพิ่มทวีมากขึ้นนับตั้งแต่บัดนั้นมา การขาดความสามัคคีไม่ได้เป็นเชื้อเพลิงในการก่อวิกฤตการณ์และความขัดแย้งที่ทำให้โลกเจ็บป่วยหรอกหรือ? แล้วการขาดความสามัคคีไม่ได้ทำให้ความเจ็บปวดและความทุกข์ยากที่ผู้คนมากมายประสบอยู่ยิ่งแย่ลงหรอกหรือ? ขอสรรเสริญแด่องค์พระผู้เป็นเจ้าที่ประชาชนของกัมพูชาอันมีจิตใจที่บริสุทธิ์ซึ่งพวกเขาเองก็ประสบความทุกข์มามากมายแต่ตอนนี้กำลังตอบรับด้วยความศรัทธาอย่างแรงกล้าต่อคำเรียกร้องของพระผู้ทรงความงามนิรันดร์ ด้วยวิธีการอาศัยพลังแห่งความสามัคคีพวกเขากำลังใช้ความพยายามที่ต้องลงแรงอย่างมากในการยกระดับเหล่าดวงวิญญาณให้สูงขึ้นผ่านการศึกษาทางธรรมและทางโลกและกำลังเปิดทางให้ประชาชนพัฒนาความสามารถของพวกเขาในการรับใช้ โดยแท้จริงแล้ว ศาสนิกชนในกัมพูชาเป็นส่วนหนึ่งในบรรดาผู้ที่อยู่ในสนามแนวหน้าแห่งการเรียนรู้ในความพยายามของโลกบาไฮที่จะสร้างชุมชนบนรากฐานอันคงทน

 ดังนั้น การปรากฏออกมาของสักการสถานในพระตะบองเป็นข้อพิสูจน์ที่ชัดแจ้งว่าแสงแห่งศรัทธาได้ส่องสว่างภายในหัวใจของมิตรสหายที่นั่นอย่างเรืองรองเพียงใด การออกแบบของสักการสถานซึ่งเป็นผลงานของสถาปนิกชาวกัมพูชาที่ชำนาญได้แสดงให้เห็นถึงความสง่างามและความงดงามของวัฒนธรรมในประเทศนั้น ได้ใช้หลักวิชาใหม่ๆ แต่ก็ให้หลักวิชาเหล่านั้นกลมกลืนกับรูปทรงดั้งเดิมในท้องที่นั้น ไม่มีข้อสงสัยเลยว่าสักการสถานแห่งนี้เป็นส่วนหนึ่งของผืนแผ่นดินที่สักการสถานได้ปรากฏขึ้นมา แม้กระทั่งก่อนที่จะจัดพิธีเปิดนั้นสักการสถานแห่งนี้ได้บังเกิดผลในการยกระดับความตระหนักรู้ของเหล่าผู้คนที่อาศัยอยู่ภายใต้ร่มเงาของสักการสถานเกี่ยวกับหลักการที่เป็นส่วนประกอบสำคัญของ มัชเรกล-อัสคาร์ ซึ่งก็คือการที่ไม่สามารถจะแบ่งแยกออกจากกันระหว่างการบูชากับการรับใช้ในชีวิตของชุมชน สักการสถานได้ส่งเสริมการเห็นคุณค่าที่มากขึ้นเกี่ยวกับความสำคัญของความสามัคคี ซึ่งในเวลานี้ได้ทำให้เห็นผลยิ่งขึ้นผ่านการสักการะร่วมกันที่จะเกิดขึ้นภายในผนังของสักการสถานแห่งนี้ การปรากฏออกมาของสักการสถานเป็นสิ่งปลุกเร้าต่อความพยายามที่กำลังทำกันอยู่ในการดูแลเอาใจใส่ชุมชนที่มีความโดดเด่นทางศีลธรรม สักการสถานเป็นสถาปัตยกรรมที่มีวัตถุประสงค์อันสูงส่ง ซึ่งสร้างขึ้นโดยประชาชนที่มีจิตใจอันสูงส่ง

 ในขณะที่สักการสถานกำลังเปิดประตูให้กับพลเมืองชาวพระตะบองและผู้ที่อยู่ไกลออกไปอย่างมาก ขอให้ภูมิภาคนี้ได้ดึงดูดพระพรจากอำนาจสวรรค์ในระดับที่มากมายเหลือล้นยิ่งกว่าก่อน เราขอวิงวอนให้พระบาฮาอุลลาห์ทรงประสิทธิ์ประสาทให้เป็นเช่นนั้น ขอให้เหล่าผู้ที่เดินผ่านประตูของสักการสถานมีความรู้สึกว่าจิตใจได้ทะยานภายในตัวเขา ขอให้การสักการะของพวกเขาต่อพระผู้เป็นเจ้า พระผู้เป็นหนึ่งเดียวอย่างแท้จริง ได้ทำให้สายใยแห่งความรักระหว่างพวกเขามั่นคงแข็งแรงมากขึ้น และขอให้ความรักของพวกเขาต่อองค์พระผู้เป็นเจ้านั้นได้แสดงออกมาผ่านการรับใช้ที่พวกเขาทำให้กับเหล่าผู้ที่อยู่รอบตัว ในเวลานี้เราขอสำนึกถึงคำประสาทพรของพระบาฮาอุลลาห์ที่ทรงกล่าวไว้ว่า “พรจงมีแด่ผู้ที่อยู่ในสักการสถานด้วยการรำลึกถึงพระองค์ พระผู้เป็นนายแห่งประชาชนผู้ชอบธรรม! พรจงมีแด่ผู้ที่ลุกขึ้นรับใช้ให้กับสักการสถานแห่งนี้! พรจงมีแด่ผู้ที่สร้างสักการสถานนี้ให้กำเนิดขึ้นมา!”

[ลงนาม : สภายุติธรรมแห่งสากล]